**A természet színei – Növényi festés a néphagyományban**

**Hogyan kapcsolódik India Székelyföldhöz? Mi a közös egy székely festékes szőnyegben és egy bengáli patachitrában? Mit jelentenek a megfestett színek, történetek? Hogyan használják a természet színpalettáját? Ezekre, és sok más kérdésre is választ ad a Hagyományok Háza augusztus 15-én nyíló, új időszaki kiállítása.**

A hagyományos kultúrákban a színezőanyagot az emberek a környezetükben található növényi részekből és ásványi anyagokból állították elő. Már az ősember is használt természetes festékeket a barlangrajzaihoz, ásványok porításából készített színes festékeket. Sok növény népi neve ma is őrzi festő múltját, ilyen a festő pipitér, festő rezeda, báránypirosító, vagy a kékfonál festéke. A természetes alapanyagból készült festékeket a 19. század közepén szorították ki a szintetikus festékek, de szerencsére az 1970-es ’80-as években még éltek Székelyföldön olyan idős emberek, akik ismerték, melyik növényből hogyan lehet festéket előállítani.

A Hagyományok Háza kiállításában egy indiai és két magyar népművészeti tárgykultúrán keresztül mutatja be ezt az ősi eljárást, annak újraéledését és mai használati formáit.

Az indiai patachitra nem csupán egy vizuális népművészeti forma. A szankszrit ’pata’, ruhadarab és a festésre utaló ’chitra’ szó összetételéből származó szó egy egyedülálló bengáli néphagyományt jelöl. A növényi festékekkel, gyakran 2-3 méter hosszú tekercsekre festett történetekhez énekek is társultak, amiket faluról falura járva adtak elő. A tekercsek történelmi eseményeket, mitológiai történeteket, eredetmondákat és hagyományokat őriztek meg az utókornak. Indiában vöröset sáfrányból és céklából, zöldet zöldbab leveléből készítettek, de ezek részletes bemutatása is látható lesz a kiállításban.

A magyar paraszti hagyományban a székely festékesszőnyegek gyapjúfonalának a festése maradt fenn legtovább. A vadalma-, vadkörte- és égerfa kérgét barna, a nyírfa levelét és kérgét, a kutyatejféléket, az akácvirágot sárga és a kökénybogyót kék festék készítésére használták. Kászonban a szúrfű vagy festőfű a leggyakrabban használt festőnövény, a köves helyeken csokorban terem. Vizeletben jól megfőzték, majd a trágyába gödröt ástak, s ott körülbelül egy hetet érlelték. A festékesek szövésében vannak állandó szabályok: a szimmetria, a motívumok páratlan száma, leggyakoribb díszítőelemek a csík és a kocka. Ezek variálásából alakulnak ki a szemet gyönyörködtető geometrikus minták.

A másik, a Kárpát-medencében általánosan fennmaradt növényi festéses eljárás a húsvéti tojásfestés. Általánosan ismert, hogy a vöröshagyma héjával sárgásbarnára festik a tojást, de Beregben például a zöld búza kifőtt leve által lesz zöld színű a tojás. A kék hímestojás ritkaság, mert ezt annak a legénynek adja a lány, akinek nem fogadja az udvarlását, a legények pedig szégyenükben megsemmisítik ezeket a tojásokat.

További érdekességek és ezekkel a különleges, természetes festési eljárásokkal készült tárgyak lesznek láthatóak az augusztus 15-én nyíló kiállításon, a Hagyományok Házában.